கருவறை வேதிகையில் ஸ்ரீஆதிநாதரின் பிரம்மாண்டமான கற்பலகையில் செதுக்கப்பட்ட புடைப்புச் சிலை, எட்டு அம்சங்களுடன் நிறுவப்பட்டுள்ளது. அச்சிலையில் லாஞ்சனம் இன்றி 600 வருடங்களை கடந்து அலங்கார வேலைப்பாடுகளுடன் விளங்குகிறது. கற்பலகையின் விளிம்பில் தீச்சுவாலையும், உச்சியில் யாளிமுகமும் அழகாக செதுக்கப்பட்டுள்ளது. அதன் மேல் அழகிய துவிதள விமான சிகரம் பத்ம கலசத்துடன் அமைக்கப்பட்டுள்ளது. அதன் கீழ்தளத்தில் சாலையின் மேற் நான்கு தீர்த்தங்கரர்கள் சுதைச்சிற்பங்களும், மேற் தளத்தில் நான்கு ஜிநர்களின் சுதைச்சிற்பங்களும் நின்ற நிலையில் காட்சி அளிக்கின்றன.